Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019)и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. Т. од Битола, поднесена против Министерството за информатичко општество и администрација, по предметот Барање за пристап до информации од јавен карактер, на 30.01.2024 година го донесе следното

**Р Е Ш Е Н И Е**

1. Жалбата изјавена од А. Т. од Битола, поднесена против Министерството за информатичко општество и администрација, заведена во Агенцијата под бр.08-13 на 22.01.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

А. Т. од Битола, како што е наведено во Жалбата, на 22.12.2023 година поелектронски пат поднел Барање за пристап до информации од јавен карактер до Министерството за информатичко општество и администрација, со кое побарал да му се достави електронски запис од следната информација:

„1.Финалниот акт за преземање на позицијата на нашата земја во орбитата, чие склучување го објави министерот за информатичко општество и администрација на социјалните мрежи. Актот да ми се достави на својот оригинален јазик на кој е потпишан, како и неговиот официјален превод на Македонски јазик;

2.Сите поврзани акти во Министерството за информатичко општество и администрација кои претходеа на потпишувањето на Финалниот акт од точка 1“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-13 на 22.01.2024 година.

Во Жалбата е наведено дека Барањето е испратено електронски, на електронската пошта на „...службеното лице mirsada shabani@mioa.gov.mk... и до другите две официјални електронски пошти cabinet@mioa.gov.mk и odnosisojavnost@mioa.gov.mk...веднаш добив автоматски одговор дека електронската пошта на службеното лице не може да биде пронајдена...го препратив истото електронско Барање до двете официјални електронски пошти на МИОА...информацијата наместо да се објави на официјалната веб-адреса на МИОА...истата се користи само за промотивни цели...информацијата која има не само јавен туку и национален интерес е сокриена од пошироката јавност...“.

Агенцијата со електронски допис бр.08-13 од 22.01.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот. Во прилог на Жалбата до Имателот на информации е препратено и предметното Барање за пристап до информации од јавен карактер.

Имателот на информации на 29.01.2024 година до Агенцијата достави Одговор на жалба бр.15-554/1 од 24.01.2024 година, во кој наведува дека „...жалбата треба да се одбие како неоснована бидејќи барателот не ја напишал точно електронската адреса на лицето за посредување...останатите две е-маил адреси се службени, но лицата што ги водат не можеле да забележат дека во напишаната адреса има грешка, односно ставена е една буква повеќе и, сметајќи дека адресата е правилно наведена и пораката е стигната до лицето за посредување со информации од јавен карактер, истата не била препратена“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот го утврди како неспорен фактот дека Барателот на информации поради техничка грешка во мејл адресата на Имателот на информации, не го доставил своето Барање до Имателот на информацијата. Но, имајќи во предвид дека Барањето на Барателот на информации е доставено до Имателот на информации од страна на Агенцијата за заштита на правото на слободен пристап до информации од јавен карактер на 22.01.2024 година, со препраќање на Жалбата (со прилог Барање), неспорен е фактот дека Имателот на информации е запознаен со Барањето за пристап до информации од јавен карактер и содржината на истото. Поради наведеното Агенцијата одлучи Жалбата да ја уважи и му наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**